SL Uradni list Evropske unije C 39/10

Povzetek Sklepa Komisije

z dne 16. junija 2017

o spremembi Odločbe C(2014) 9295 final o postopku na podlagi člena 101 Pogodbe o delovanju Evropske unije in člena 53 Sporazuma EGP

(Zadeva AT.39780 – Pisemske ovojnice)

(notificirano pod dokumentarno številko C(2017) 4112)

(Besedilo v angleškem jeziku je edino verodostojno)

(2018/C 39/06)

Komisija je 16. junija 2017 sprejela sklep o spremembi odločbe v zvezi s postopkom na podlagi člena 101 Pogodbe o delovanju Evropske unije in člena 53 Sporazuma EGP. V skladu z določbami člena 30 Uredbe Sveta (ES) št. 1/2003 (1) Komisija objavlja imena strank in glavno vsebino sklepa, vključno z vsemi naloženimi sankcijami, ob upoštevanju upravičenega pravnega interesa podjetij do varovanja poslovnih skrivnosti.

1. UVOD

(1) Odločba zadeva enotno in trajajočo kršitev člena 101 Pogodbe o delovanju Evropske unije in člena 53 Sporazuma EGP.

(2) Kršitev zadeva standardne pisemske ovojnice/pisemske ovojnice iz kataloga in pisemske ovojnice s posebnim potiskom (poslovne in/ali priložnostne) vseh oblik, barv in velikosti. Standardne pisemske ovojnice/pisemske ovojnice iz kataloga so pisemske ovojnice različnih velikosti brez potiska (z blagovno znamko/osebno oznako ali brez oznake), ki se običajno kupijo v velikih količinah na podlagi katalogov proizvajalcev. Pisemske ovojnice s posebnim potiskom (poslovne in/ali priložnostne) so potiskane pisemske ovojnice, posebej oblikovane in izdelane po specifikacijah kupcev.

2. OPIS ZADEVE

2.1 Postopek

(3) Preiskava se je začela kot zadeva po uradni dolžnosti na osnovi informacij obveščevalca. Po inšpekcijskih pregledih je več družb zaprosilo za znižanje globe v skladu z obvestilom o prizanesljivosti, vključno z družbo Tompla (zdaj družba Printeos).

(4) Pogovori o poravnavi med posameznimi strankami in Komisijo so potekali med januarjem in oktobrom 2014. Vse stranke so novembra 2014 Komisiji predložile uradno prošnjo za poravnavo zadeve pod pogoji iz Uredbe Komisije (ES) št. 773/2004 (2).

(5) Komisija je 18. novembra 2014 sprejela obvestilo o nasprotovanju. V skladu s postopkom poravnave so temu sledili takojšnji odgovori strank, in sicer da obvestilo o nasprotovanju odraža njihove vloge za poravnavo.

(6) Komisija je decembra 2014 naložila globe v skupnem znesku 19 485 000 EUR petim družbam, vključno z globami v višini 4 729 000 EUR petim pravnim osebam, v lasti skupine Printeos (Printeos SA, Tompla Sobre Expres SL, Tompla Scandinavia AB, Tompla France SARL in Tompla Druckerzeugnisse Vertriebs GmbH (skupno prej imenovane Tompla, zdaj pa Printeos) (3).

(7) Odločba iz leta 2014 je bila sprejeta v okviru postopka poravnave v smislu člena 10a Uredbe (ES) št. 773/2004 in Obvestila Komisije o vodenju postopkov poravnave za sprejetje odločb v skladu s členom 7 in členom 23 Uredbe Sveta (ES) št. 1/2003 v kartelnih zadevah (4) (v nadaljnjem besedilu: obvestilo o poravnavi).

(8) Po pritožbi družbe Printeos na globo, ki ji je bila naložena, je Splošno sodišče decembra 2016 izreklo sodbo (5), v kateri je razveljavilo globo, naloženo družbi Printeos, zaradi pomanjkanja zadostne obrazložitve v zvezi z izračunom globe.

(9) V skladu s sodbo je Komisija z dopisom z dne 29. marca 2017 (6) obvestila družbo Printeos, da namerava sprejeti novi sklep za naložitev globe. Družba Printeos je 17. aprila 2017 odgovorila na dopis z dne 29. marca 2017 (7) in navedla argumente, zakaj po njenem mnenju Komisija ne sme sprejeti druge odločbe.

(10) Ker razveljavitev globe v odločbi iz leta 2014 ni vplivala na ugotovitev kršitve v odločbi iz leta 2014 in tudi ne na zakonitost pripravljalnih aktov, je Komisija sprejela postopek v obsegu in na točki, na kateri je prišlo do nezakonitosti, in sicer pomanjkljivo utemeljena naložitev globe v odločbi iz leta 2014.

(11) Svetovalni odbor za omejevalna ravnanja in prevladujoče položaje je 30. maja 2017 izdal pozitivno mnenje o odločitvi. Pooblaščenec za zaslišanje je 9. junija 2017 izdal poročilo, v katerem se strinja z oceno Komisije v zvezi z argumenti, ki jih je navedla družba Printeos.

(12) Komisija je sklep sprejela 16. junija 2017.

(13) V skladu s sodbo odločba vsebuje dodatne informacije glede dejstev, ki so bila upoštevana v odločbi iz leta 2014, in natančneje določa metodologijo, ki jo je uporabila Komisija na podlagi točke 37 Smernic Komisije za prilagoditev osnovnega zneska globe. Odločba tudi potrjuje oceno Komisije v zvezi z argumenti, ki jih je družba Printeos navedla v dopisu z dne 17. aprila 2017, in nalaga enako globo, kot je določena v odločbi iz leta 2014, za njeno sodelovanje pri kršitvi, ugotovljeni v členu 1 odločbe iz leta 2014.

2.2 Naslovniki in trajanje

(14) Ta sklep je naslovljen na pet pravnih subjektov družbe Printeos Group: PRINTEOS SA, PRINTEOS CARTERA INDUSTRIAL SL (prej TOMPLA SOBRE EXPRES SL), TOMPLA SCANDINAVIA AB, TOMPLA FRANCE SARL in TOMPLA DRUCKERZEUGNISSE VERTRIEBS GMBH.

(15) Kot je bilo ugotovljeno v odločbi iz leta 2014, je družba Printeos kršila člen 101 Pogodbe in člen 53 Sporazuma EGP, ker je sodelovala v protikonkurenčnih ravnanjih, povezanih z dobavo papirnatih pisemskih ovojnic med 8. oktobrom 2003 in 22. aprilom 2008.

2.3 Povzetek kršitve

(16) Kršitev, kakor je opisana v odločbi iz leta 2014. V skladu z opisom kršitve iz navedene odločbe je kršitev zajemala dodeljevanje kupcev, usklajevanje cen in izmenjavo poslovno občutljivih informacij v zvezi s standardnimi pisemskimi ovojnicami/pisemskimi ovojnicami iz kataloga (8) in pisemskimi ovojnicami s posebnim potiskom (poslovnimi in/ali priložnostnimi) (9). Ta enotna in trajajoča kršitev je zajemala ozemlja Danske, Francije, Nemčije, Norveške, Švedske in Združenega kraljestva.

2.4 Pravna sredstva

(17) Odločba, za katero se uporabljajo Smernice o globah iz leta 2006 (10), nalaga globe petim pravnim subjektom skupine Printeos, kot so navedeni v točki 2.2 zgoraj.

2.4.1 Osnovni znesek globe

(18) Pri določanju glob je Komisija upoštevala prodajo standardnih pisemskih ovojnic/pisemskih ovojnic iz kataloga in pisemskih ovojnic s posebnim potiskom posameznih podjetij v zadnjem celem poslovnem letu pred prenehanjem obstoja kartela, dejstvo, da so dogovori o usklajevanju cen med najtežjimi kršitvami konkurence, trajanje kartela in dodatni znesek za odvračanje podjetij od sodelovanja pri praksah usklajevanja cen.

2.4.2 Prilagoditve osnovnega zneska

(19) Komisija v tej zadevi ni uporabila oteževalnih okoliščin.

2.4.3 Sprememba prilagojenega osnovnega zneska

(20) Globa je izračunana na podlagi enakih parametrov, kot so bili uporabljeni pri določanju prvotne globe v odločbi iz leta 2014. Zaradi posebnih okoliščin te zadeve je Komisija uveljavila svojo diskrecijsko pravico v skladu s točko 37 Smernic o globah iz leta 2006 in globe prilagodila tako, da upoštevajo delež prodaje kartelnega proizvoda glede na celotni promet in razlike med strankami glede na njihovo posamično sodelovanje pri kršitvi. To pomeni, da je družba Printeos upravičena do diskrecijskega zmanjšanja, ki je bilo zagotovljeno vsem naslovnikom odločbe iz leta 2014 v skladu s členom 37 Smernic o globah.

(21) Globa ostaja znotraj razpona, ki je bil razkrit in ga je družba Printeos sprejela v okviru postopka poravnave. Ne presega 10 % skupnega prometa družbe Printeos v letu 2015 ali predvidenega skupnega prometa v letu 2016.

2.4.4 Uporaba omejitve na 10 % prometa

(22) V tem primeru globa ne presega 10 % celotnega prometa družbe Printeos ali njenega predvidenega prometa za leto 2016.

2.4.5 Uporaba obvestila o prizanesljivosti iz leta 2006

(23) Komisija je odobrila 50 % znižanje globe družbi Printeos.

2.4.6 Uporaba obvestila o poravnavi

(24) Na podlagi uporabe obvestila o poravnavi se je znesek globe družbi Printeos zmanjšal za 10 %.

3. SKLEP

(25) V skladu s členom 23(2) Uredbe (ES) št. 1/2003 je bila naložena naslednja globa: PRINTEOS SA, PRINTEOS CARTERA INDUSTRIAL SL (prej TOMPLA SOBRE EXPRES, SL), TOMPLA SCANDINAVIA AB, TOMPLA FRANCE SARL in TOMPLA DRUCKERZEUGNISSE VERTRIEBS GMBH, solidarno odgovorne 4 729 000 EUR.

(1) UL L 1, 4.1.2003, str. 1. Uredba, kakor je bila spremenjena z Uredbo (ES) št. 411/2004 (UL L 68, 6.3.2004, str. 1).

(2) Uredba Komisije (ES) št. 773/2004 z dne 7. aprila 2004 v zvezi z vodenjem postopkov Komisije v skladu s členoma 81 in 82 Pogodbe o ustanovitvi Evropske skupnosti (UL L 123, 27.4.2004, str. 18).

(3) 15. julija 2015 se je ime Tompla Sobre Expres S.L. spremenilo v Printeos Cartera Industrial S.L.

(4) UL C 167, 2.7.2008, str. 1.

(5) Zadeva T-95/15, Printeos, SA in drugi proti Evropski Komisiji, EU:T:2016:722.

(6) Dopis z dne 29. marca 2017, sklic *D/2017/022104 COMP/G-2/MJ/dlj.

(7) Družba Printeos je že z dopisom z dne 3. marca 2017 obvestila službe Komisije, da po njenem mnenju Komisija ne bi smela sprejeti druge odločbe na podlagi istih dejstev in zoper iste družbe, saj bi to pomenilo kršitev temeljne pravice ne bis in idem družbe Printeos, ki jo zagotavlja člen 50 Listine Evropske unije o temeljnih pravicah in člen 4(1) Protokola št. 7 k Evropski konvenciji o človekovih pravicah.

(8) Standardne nepotiskane pisemske ovojnice, ki jih je mogoče izbrati iz proizvajalčevega standardnega kataloga, se lahko kupijo v prosti prodaji v velikih količinah.

(9) Pisemske ovojnice s posebnim potiskom (poslovne in/ali priložnostne) so oblikovane in izdelane po specifikacijah kupca. Uporabljajo se za direktno pošto in tudi za pošiljanje računov za komunalne storitve, bančnih izpiskov itd.

(10) UL C 210, 1.9.2006, str. 2.